Iniesta defensa Valdés: ´Serà el meu porter fins a l´últim dia que sigui aquí´ - Diari de Girona\nIniesta defensa Valdés: ´Serà el meu porter fins a l´últim dia que sigui aquí´\nEFE/DDGBARCELONA El migcampista blaugrana Andrés Iniesta va assegurar ahir que Víctor Valdés, el representant del qual va anunciar que no renovarà el seu contracte després del 2014, seguirà sent "el seu porter fins a l'últim dia en què sigui aquí", de manera que ara mateix no es planteja una alternativa per a la porteria del Camp Nou. "Serà difícil substituir-lo, però per això hi ha el club i la secretaria tècnica. Ara no penso en alternatives o altres porters. El meu porter és Víctor i ho serà fins a l'últim dia en què sigui aquí. Segueix sent el nostre porter", va dir ahir Iniesta.\n"El trobaré molt a faltar quan no hi sigui. Però cadascú és propietari de la seva vida si pot ser-ho, no hi ha res a retreure. Quan un jugador de la seva talla ha tingut aquest comportament i rendiment amb el club, només es pot seguir aplaudint-lo. No tinc cap dubte de la reacció del públic". Així, sobre com l'afició respondrà a la notícia, ?Iniesta va considerar que "la gent és intel·ligent i sap la importància de Víctor. No per prendre una decisió, la gent ha de canviar la valoració d'una persona. Seria molt injust. No seria lògic". "No parlem d'un futbolista qualsevol, sinó d'un que fa vint anys que és aquí i ho ha donat tot pel club, que es deixa la vida per aquest equip, per la seva gent, pels seus companys", va insistir. En aquest sentit, Iniesta va opinar que "aquesta situació de dir traïció, desagraïment o similars, m'agradaria que es convertís en un agraïment a un dels jugadors més importants que tindrà aquest club en la seva història. No s'entendrien els títols del Barça sense Víctor, és el millor porter del món".\nPreguntat sobre si ell també té la inquietud de conèixer altres cultures i lligues, com va dir Valdés fa poc, el jugador manxec va afirmar que la seva "il·lusió és poder acabar aquí". "Porto moltíssim temps aquí i és la meva il·lusió. L'únic handicap que hi podria haver és el rendiment. El dia que jo no rendeixi o el club tingui aquesta sensació, evidentment no seré aquí. Però espero que succeeixi d'aquí uns quants anys", va dir fent broma.\nAndrés Iniesta també va valorar el fitxatge de Pep Guardiola pel Bayern de Munic: "És un dels més grans d'Europa. Ja vaig dir que l'equip on anés sortiria molt beneficiat, és un gran entrenador que t'ensenya moltíssim. La notícia és bona per al Bayern i per al futbol en general".\nSobre el partit de tornada de Copa del Rei contra el Màlaga, després del 2-2 al Camp Nou, ?Iniesta va assegurar que els blaugranes no pensen "a quedar eliminats, encara que clar que pot passar". En aquesta partit, Jordi Roura tornarà a seure a la banqueta com a primer entrenador perquè Vilanova ha marxat, de nou, als Estats Units per seguir amb el tractament mèdic. ?"Juguem contra un bon equip, amb molt bons jugadors. Haurem de tenir els cinc sentits posats i fer un gran partit", va afegir Iniesta abans de l'entrenament d'ahir.


Que Déu t'ho pagui, president\n"Jordi Pujol és conscient ara de l'error d'haver deixat fer per als seus per comoditat o mala consciència"\nper Vicent Sanchis 08 de setembre de 2015 18:49\nEn un dels seus poemes hàbils i inquiets, ahir mossèn Ballarín s'exclamava al cel amb una referència implícita a Jordi Pujol: "No paro de pensar en tu. Que Déu et pagui tot allò que tu has fet per Catalunya, ja que no ho fan alguns de casa mateix". No s'enganyi, mossèn, avui no ho farà ningú. Però només serà avui. Per vuit o nou grans motius. Demà ja en parlarem.\nPer què avui no ho fa ningú? En primer lloc, per la gravetat del fet, que, com tot en la vida, pot ser relativa i encara ho serà més amb el pas del temps, però que ara cou molt perquè, com diria el mateix afectat confés, "Això no tocava, president". En segon lloc, per la naturalesa humana, recollida bíblicament en el passatge de Nou Testament que comprèn de Diumenge de Rams a Dijous Sant. Aquell que ahir cavalcava amb força avui cau, i tothom l'esclafa a terra o despista el gest. En tercer lloc, perquè hi ha una sensació indefugible de punta d'iceberg, quan els rumors publicats sobre activitats d'alguns membres de la família Pujol s'enramen, atiats per l'odi o l'interès polític i periodístic calculat i controlat. Encara en veurem de més grosses, pateixen alguns. I potser tenen raó.\nEn quart lloc, perquè n'hi ha que han esperat durant dècades per viure aquests moments de glòria. Mai van pair ni les victòries electorals ni el liderat polític de Jordi Pujol. El recel i el ressentiment se'ls menjava fins divendres i ara, finalment, els deixen anar descontrolats i poden morir tranquils. Requiescant in pace. En cinquè lloc, perquè molta gent de boníssima fe s'ha sentit consternada i enganyada. Jordi Pujol va ser el seu referent, una certa llum, la garantia del comandament i l'estabilitat, del rigor i l'honradesa. Sempre l'han defensat davant els atacs que consideraven estrictes maniobres de desgast, i ara no saben ni què pensar ni cap a on mirar. Han quedat momentàniament desemparats, en mans dels seus enemics ideològics i nacionals.\nEn sisè lloc, perquè aquells que volen un futur digne i lliure han de fer el cor fort i no poden parar-se a apamar si és just, o no tant, deixar anar un ròssec que impedeix la marxa. En setè lloc, perquè Jordi Pujol sempre havia estat un prescriptor i un predicador. Un exemple d'ètica. Els seus detractors li retreien amb ràbia una doble moral que ara ha quedat en part confirmada. Les incoherències extremes es paguen cares.\nEn vuitè lloc, perquè ell mateix va practicar sempre el possibilisme polític més descarnat i va prescindir d'aquells que frenaven o perjudicaven el seu projecte nacional i polític. En novè i encara darrer lloc, perquè el president –l'únic que s'havia guanyat aquest apel•latiu genèric– ha perpetrat sempre, potser sense saber-ho ni voler-ho, un distanciament sobrat, una curiositat en els darrers detalls humans que semblava falsa o fins i tot excessivament controladora, una punta d'arrogància, que atreia però alhora inquietava o desagradava.\nTot això ara se li ha girat en contra. Ningú ofereix flors sinceres als líders que no fracassen i molts esperen que els arribi el moment de la derrota per festejar-la.\nDesconcert, desencís, ressentiment covat, odi finalment aflorat, covardia o necessitat estricta justifiquen avui que no hi hagi defensa possible contra una confessió pública que ha desestabilitzat la història catalana recent. Jordi Pujol mateix, d'una moral cristiana sentida, declarada i reivindicada, és conscient ara de l'error d'haver deixat fer per als seus per comoditat o mala consciència. De no haver frenat aquells que sempre ha pensat que no va atendre com demana l'estricta obediència familiar cristiana. Ell és qui més deu patir les pròpies febleses o la pròpia confiança excessiva. És ell, ben segur, qui més pateix.\nPer amistat, cristianisme, patriotisme i justícia, mossèn Ballarín, ara el reivindiqueu. Patiu per Jordi Pujol, el president caigut de moment. Un president, mossèn, que era i és humà, malgrat que ni tan sols ell s'ho acabava de creure. Aquest ha estat el seu gran error. Des d'un profund coneixement de la naturalesa humana i del seu poble, Jordi Pujol va anar acumulant les faltes que més tard necessàriament li passarien comptes. És l'hora, doncs, dels comptes agres.\nPerò, mossèn, gran coneixedor, vós també, de la condició humana i de la nostra història, que és la bíblia, també sabeu que hi ha la resurrecció. Al final, quan passi tota aquesta pols, Jordi Pujol recuperarà el reconeixement, just o exagerat. Dependrà de les circumstàncies, les necessitats, les debilitats i els mites. I finalment la història, també interessada en les interpretacions, però més asèptica per la imposició del mètode, destriarà mèrits i errors, avantatges i inconvenients. I el saldo serà positiu.\nGràcies a vós, mossèn, que sabeu perdonar abans d'hora.


Castell de Vallferosa. Torre | Cultura - Monuments i llocs d'interès cultural | Catalunya.com\nCastell de Vallferosa. Torre\nInici Castell de Vallferosa. Torre\nTorre y església de Vallferosa (Juan José Pascual)\nCarretera LV-3005 km 9\n973 473 597\nSituada al nucli de Vallferosa, al municipi de Torà, aquesta torre de guaita i defensa es documenta a partir de l'any 1052 i fou construïda en tres èpoques. Té 32 metres d'alçada, 12,30 metres de diàmetre i una porta d'entrada a deu metres d'altura.\nLa torre, l'únic que resta de l'antic castell, conserva l'arrebossat vermellós primitiu, que recorda les construccions islàmiques. A la part superior encara es poden veure la corona emmerletada i les obertures dels cadafals en dos nivells. A més, s'hi conserva una latrina (comuna), fet força insòlit en aquestes edificacions.\nÉs una de les torres medievals més interessants de Catalunya i una de les més importants d'Europa. L'edifici és el resultat de tres fases constructives diferents. Al voltant del 970 s'aixecà una primera torre circular, d'uns 23 metres d'alçada i un diàmetre intern d'uns 3,28 metres, que presentava quatre plantes i terrat. A les acaballes del segle X fou ampliada en alçat i planta, a causa de la inclinació que presentava al sector nord, practicant-hi un recobriment. La porta se situà en un lloc més inaccessible i a més altura.\nEn la tercera fase (segle XI) es reformaren la planta baixa i la terrassa, primer amb la construcció d'una gran volta semiesfèrica per sostenir-la i, després, amb el de l'ampitador, continu, que té una altitud d'uns 87 centímetres, damunt del qual es bastiren setze merlets.\nS'hi organitzen visites guiades cada diumenge de maig a setembre i els mesos d'octubre, novembre i abril. Les visites es fan el primer i el tercer diumenge del mes corresponent.\nAny de construcció 1052\nCoordenades GPS X: 1.44541, Y: 41.86176\nAdreça Carretera LV-3005 km 9\nCodi postal 25751\nTelèfon 973 473 028


Ajuntament Sant Jaume d'Enveja | L’Ajuntament lliura les plaques dels habitatges d’ús turístic\nL’Ajuntament lliura les plaques dels habitatges d’ús turístic\n26 gen. L’Ajuntament lliura les plaques dels habitatges d’ús turístic\nPosted at 14:01h in Notícies\tby\ttere\nL’Ajuntament de Sant Jaume d’Enveja va aprovar una ordenança municipal per regular el funcionament dels habitatges d’ús turístic donat l’increment de sol·licituds de llicència que rebia.\nAra, passat un temps, s’ha comprovat quins habitatges sol·licitants continuen encara actius a nivell turístic i s’han preparat les corresponents plaques d’identificació que, en breu, s’entregaran als propietaris dels esmentats habitatges per instal·lar-les a la façana.\nLes plaques, a més d’identificar els habitatges, informen del seu llindar d’ocupació i del contacte dels responsables de la seva gestió per si sorgeix algun problema de qualsevol tipus.\nEs farà entrega d’una cinquantena de plaques corresponents als habitatges turístics en actiu, una dada important per als sectors del turisme, comerç i serveis. Sembla que aquest fet ha donat un cert impuls, sobretot, al petit comerç de proximitat.\n“Des de l’Àrea de Comerç i Turisme de l’Ajuntament de Sant Jaume d’Enveja continuem apostant pel sector millorant el servei i l’atenció a tothom qui ens ve a visitar”, ha manifestat la regidora delegada Àngels Garriga.


Els diferents agents educatius del territori fan una diagnosi global i participada i dibuixen conjuntament l’estratègia de futur del municipi\nL’Ajuntament de Martorell, que compta amb un pla educatiu d’entorn, ha impulsat una estratègia compartida amb els agents educatius del municipi, en clau 360. Durant el curs passat, famílies, escoles, instituts i entitats van treballar, de forma conjunta, per fer la diagnosi global de l’educació de Martorell, incloent la part lectiva i no lectiva i l’estratègia de futur.\nSarai Samper, membre del Col·lectiu d’Analistes Socials i assessora, explica que ara “posarem en marxa un pla d’acció perquè les famílies, les escoles, les entitats que fan extraescolars, l’Ajuntament i els diferents equipaments municipals, tinguin missions concretes per treballar aquest objectiu comú de connectar els recursos, espais i temps lectius i no lectius”. Un dels temes en els que s’està treballant és la posada en marxa del Consell educatiu de ciutat.\nJornada de la xarxa d’infància i adolescència\nEl passat 3 de maig es va celebrar la 6a Jornada de la Xarxa d’Infància i Adolescència de Martorell. Aquest ens promou accions per garantir el desenvolupament dels infants i joves martorellencs, de 0 a 18 anys, a partir de la participació activa de les famílies i dels professionals d’àmbits com: ensenyament, salut, seguretat, esports, serveis socials, joventut o participació. La jornada va servir també per posar en comú les diferents accions que s’estan duent a terme, entre les quals destaca la renovació del Pla Local d’Infància i Adolescència, i l’adhesió de Martorell a l’Aliança Educació 360.\nEl director de l’Aliança Educació 360, Carles Barba, va intervenir per explicar les oportunitats que genera la connexió de temps, espais i agents educatiu.\nPots consultar la infografia completa de la diagnosi i estratègia compartida de l’ajuntament de Martorell\nPots llegir més informació sobre el projecte educatiu de la ciutat de Martorell .